Antanas Škėma / Interpretuok ir vertink

Pirminis A. Škėmos romano pavadinimas buvo Keltuvas, vėliau autorius nusprendė pervadinti jį Balta drobule. Kaip suprantate šį pavadinimą, kaip jis siejasi su romano problematika, kokių papildomų reikšmių jam suteikia?

Viešbučio liftas yra ne tik Garšvos kasdienio darbo erdvė, jam suteikiamos ir perkeltinės reikšmės. Kokių simbolinių reikšmių romane įgyja keltuvas? Su kokiu filosofiniu tekstu siejasi beprasmio judėjimo aukštyn ir žemyn idėja Škėmos romane?

Romane esama tiesioginių užuominų į Garšvos sąsajas su A. Kamiu absurdo žmogumi. Kuo Garšva panašus į filosofinėje esė „Sizifo mitas“ aprašytąjį absurdo žmogų? Kas bendra Kamiu ir Škėmos kūrinių pasaulėžiūrinėms nuostatoms?

Pagrindinio romano personažo pavardė kilusi iš augalo pavadinimo. Lietuvoje auganti paprastoji garšva anksčiau būdavo naudojama pašarui, jauni lapai vartoti maistui (lapienei virti), iš sumedėjusių šio augalo kotų piemenys darydavosi dūdeles. Liaudies medicinoje buvo naudojama kaip vaistažolė. Pažymėtina, kad šis augalas gerai atželia jį nupjovus, atauga net ir iš smulkių šaknies fragmentų. Kaip manote, kodėl Škėma savo personažui parinko būtent šią pavardę? Kokių papildomų reikšmių augalo charakteristika galėtų suteikti romano idėjinei visumai?

Ką Garšvai reiškia būti poetu? Kodėl kūryba jam tokia svarbi? Kodėl jis vis stengiasi prisiminti pirmosios sovietinės okupacijos metais sukurtą, bet vėliau paties sunaikintą eilėraštį?

Skausmingoje kelionėje į save A. Škėmos romano Balta drobulė personažui paaiškėja „vienintelė apčiuopiama tiesa“. Kokia ji?

Kaip interpretuotumėte Garšvos įsivaizduojamą Paskutinįjį teismą, vykstantį biblinėje Juozapato pakalnėje? Prieš ką protestuojama Škėmos tekste? Ar ultimatyvus reikalavimas paklusti tikinčiųjų taisyklėms neprimena tokio pat ultymatyvaus saugumiečio Simučio reikalavimo tapti lojaliu socialistinės visuomenės nariu? Ką reiškia būti „ieškančiuoju“? „Susirenkama Juozapato pakalnėje. Atvažiuoju mėlynuoju autobusu. Gerai, kad jis mėlynas. Tai vilties ženklas. Vairuotojas neatsako į mano klausimus, bet aš nepykstu, nevalia kalbėtis su vairuojančiuoju. Man nerodomi prabėgantieji vaizdai. Autobuso langeliai nepermatomo stiklo. Ir vairuotojas atskirtas juoda medžiaga. Pagaliau sustojama. Išlipu. Autobusas nuvažiuoja. Cementu išlieta pakalnė Juozapato. Ji aptverta mūrine siena. Ji - kambario dydžio. Prasiveria varteliai sienoje, ir į pakalnę įeina trys teisėjai. Jie apsivilkę teisėjiškais drabužiais, balti žabo išryškina pergamentinius veidus. Vidurinysis atsiverčia storą knygą ir prašneka. „Jūsų pavardė?“ „Antanas Garšva.“ „Profesija?“ „Poetas ir nevykęs žemės gyventojas.“ „Jūsų pasaulėžiūra?“ „Nesuformuluota.“ „Kokioje pasaulėžiūroje esate gimęs?“ „Formaliai – tikinčiųjų, bet – – –“ „Komentarai nereikalingi“, nutraukia, teisėjas. „Jūs vykdėte tikinčiųjų įsakymus?“ „Aš, galimas daiktas, nevykdžiau jų dogmatiškai, bet – – –“ „Be komentarų“, vėl nutraukia teisėjas. „Ar vykdėte įsakymus taip, kaip jus mokė?“ „Atrodo, ne.“ „Labai gerai. Pagal aštuntąjį paragrafą, – jūs pasmerktas sunaikinimui. Dėkui už atsakymus.“ „Ar galėčiau sužinoti aštuntojo turinį?“ „Tai ilgokas paragrafas. Trumpai. Sunaikinamas kiekvienas, kuris nesilaikė įsakymų. Pavyzdžiui. Tikintysis – tikinčiųjų, netikintysis – netikinčiųjų, melagis – melagiškųjų, žmogžudys – žmogžudiškųjų, bailys – bailiškųjų, moralistas – morališkųjų. Gi įsakymus vykdžiusieji perkeliami į dangų.“ „Aš vykdžiau ieškančiųjų įsakymus.“ Dabar trys teisėjai ritmingai nusikvatoja. Lyg operos choristai“. „Šitokia kategorija neegzistuoja Juozapato pakalnėje.“ „Atleiskite. Dar vienas klausimas. Kodėl mane atvežė mėlynuoju autobusu? „Ši spalva. sukelia viltį,“ Bet teisėjai nespėja atsakyti. Antanas Garšva jau apačioje, durys prasiveria, ir duryse – starteris.“

Perskaityti
http://www.šaltiniai.info/files/literatura/LH00/Loreta_Mačianskaitė._Antanas_Škėma.LHP200B.pdf

http://www.tekstai.lt/tekstai-apie-tekstus/6449-augustinas-raginis-antano-skemos-balta-drobule-1959?catid=107%3As-

http://www.tekstai.lt/tekstai-apie-tekstus/6464-kestutis-keblys-antano-skemos-balta-drobule-1968?catid=107%3As-

http://www.llti.lt/failai/Nr_26Colloquia_Str_Tamosaitis.pdf